FSV Frankfurt

Fußballsportsverein Frankfurt er en tysk fotballklubb fra Frankfurt am Main. Laget har lenge vært lillebror for Eintracht Frankfurt, som for øvrig bare er rundt fem måneder eldre. FSV Frankfurts kvinnelag har hatt den største suksessen i klubbens historie.


== Historie ==
FSV Frankfurt ble stiftet i 1899, og ble i 1909 med i Nordkreis-Liga, den overregionale ligaen i Frankfurts område. Under første verdenskrig ble den Nordkreis-Liga kansellert, men i 1917 vant FSV Frankfurt den regionale serien. Det var imidlertid åtte år senere at FSV Frankfurt imponerte mest. Da kom Frankfurt til finalen i det tyske mesterskapet, der de tapte mot 1. FC Nürnberg. På 1930-tallet hadde laget en beskjeden suksess, da de spilte i Gaulliga Südwest, en av de 16 ligaene i den øverste divisjonen i tysk fotball. FSV Frankfurts største suksess på 30-tallet, og muligens noensinne på herresiden, var cupfinaletapet mot Rapid Wien i 1938 (som resultat av Anschluss ble den østerrikske ligaen slått sammen med den tyske).
I en kort periode under andre verdenskrig slo FSV Frankfrut og Eintracht Frankfurt seg sammen til Kriegspielgemeinschaft Frankfurt. Dette varte i hovedsak bare i 1944, og i 1945 gikk FSV Frankfurt, via navnet SG Bornheim, tilbake til sitt gamle navn. Etterkrigstiden har FSV Frankfurt stort sett tilbrakt på andre og tredje fotballnivå. Laget rykket opp til 2. Bundesliga i 2008 og spiller også der sesongen 2009/2010.


== Plasseringer ==


== Kvinnefotball ==


=== Begynnelsen ===
Imidlertid er ikke FSV Frankfurt i hovedsak kjent for herrelagets innsats. FSV Frankfurt fikk seg et kvinnefotballag allerede i 1970, året før det tyske fotballforbundet godkjente kvinnefotball. Laget markerte seg imidlertid ikke før i 1980, da de i den sjuende sesongen av det tyske kvinnefotballmesterskapet kvalifiserte seg til sluttspillet. Det ble imidlertid en kortvarig affære, ettersom laget tapte stort allerede i åttendedelsfinalen mot storlaget SSG 09 Bergisch Gladbach. Det samme gjentok seg i 1981, om enn i kvartfinalen. I 1982 kom de til kvartfinalen igjen, og tapte denne gangen for Bayern München. FSV Frankfurt debuterte samme år i cupen, som hadde blitt startet året før. Laget kom helt til semifinalen, som de tapte igjen mot Bergisch Gladbach. I 1983 ble KBC Duisburg FSVs bane, om enn på forskjellig stadium. I mesterskapet kom FSV ikke lenger enn til åttendedelsfinalen, da KBC Duisburg ble for sterke. I cupen møttes de to i finalen, og nok en gang vant Duisburg. FSV Frankfurt fikk revansje på KBC Duisburg da de slo laget i semifinalen i 1984, men de tapte finalen for Bergisch Gladbach. I cupen ble det semifinaletap, også det mot Bergisch Gladbach.


=== Storhetstid ===
I 1985 tapte nok en gang FSV mot Bergisch Gladbach, denne gangen i mesterskapets kvartfinale. I cupen gikk det mye bedre. Bergisch Gladbach hadde ikke kvalifisert seg, og FSV kom seg til finalen mot noe lettere motstand. Der ventet KBC Duisburg nok en gang, men etter 1-1 etter forlengelse, vant FSV Frankfurt på straffer, og kunne feire sin første triumf. FSV fulgte opp i 1986, da de fikk en reell revansje mot Bergisch Gladbach, som de møtte i finalen. Ikke bare vant FSV Frankfurt mot Bergisch Gladbach for første gang, de vant med 5-0. I cupen kvalifiserte imidlertid ikke FSV seg til sluttspillet. I 1987 ble TSV Siegen deres nemesis, da de slo FSV Frankfurt både i seriefinalen og cupsemifinalen. Tap i semifinalen mot Siegen gjentok seg året etter, mens FSV Frankfurt tapte noe overraskende i åttendedelsfinalen i serien mot da relativt ukjente Fortuna Sachsenroß Hannover. I 1989 ble det semifinale i mesterskapet og cupen. I det siste mesterskapet før Bundesliga ble opprettet, kom FSV Frankfurt til kvartfinalen, der de igjen tapte mot TSV Siegen. Imidlertid vant de cupfinalen mot Bayern München. 
Som regjerende cupmester og kvartfinalist i serien, var FSV Frankfurt direktekvalifisert til Bundesliga. I sin første sesong vant FSV Frankfurt gruppe Nord, og kom til semifinalen. Den vant de over KBC Duisburg, og møtte igjen TSV Siegen i finalen. Nok en gang tapte FSV Frankfurt. FSV Frankfurt fikk revansje i cupen i 1992, der de slo Siegen 1-0. I serien fulgte en rekke semifinaletap før de i 1995 vant seriefinalen. Etter beskjedne resultater i cupen i mellomtiden, kronet FSV Frankfurt sesongen ved å vinne The Double det året. FSV Frankfurt forsvarte cupseieren året etter, men i serien ble det «bare» semifinaletap to år på rad.


=== Nedgang ===
FSV Frankfurt hadde blitt utfordret også hjemme. SG Praunheim hadde blitt stadig bedre, og utfordret FSV Frankfurt om talenter og ressurser. I den første samlede Bundesliga vant FSV Frankfurt, og ble seriemester for siste gang. Etter sesongen forsvant to store personligheter; Birgit Prinz til rivalen FFC Frankfurt, og Sandra Smicek til Duisburg. Sistnevnte lag slo for øvrig FSV Frankfurt i cupfinalen med klare 6-2. Etter denne sesongen ble FSV Frankfurt forandret til en middelhavsfarer som unntaksvis kom over midtstreken. I 2005-06-sesongen rykket FSV Frankfurt ned etter en liten oppsving året før. Laget tok bare ett poeng, og endte klart sist. Etter sesongen ble laget oppløst med umiddelbar virkning.


== Referanser ==


== Eksterne lenker ==
FSV Frankfurts hjemmeside Arkivert 9. februar 2010 hos Wayback Machine.